《正月初六同饮天恍宗侯 其二》
明代·李孙宸

相逢落日白门前，意气王孙自可怜。大雅独追竹素业，小山还赋桂丛篇。

种多玉树庭阴合，纫有芳兰杂佩传。华燕未须劳秉烛，青藜夜夜阁中燃。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。